รัฐเปิดเวทีดึงนักลงทุนโครงการรถไฟเร็วสูง 2 เส้น
ไตรรงค์เผยรัฐบาลเตรียมเปิดรับฟังความคิดเห็นทดสอบความสนใจภาคเอกชนร่วมลงทุนโครงการรถไฟความเร็วสูง 2 เส้นทาง
8 พ.ย. 2553

ไตรรงค์เผยรัฐบาลเตรียมเปิดรับฟังความคิดเห็นทดสอบความสนใจภาคเอกชนร่วมลงทุนโครงการรถไฟความเร็วสูง 2 เส้นทาง
นายไตรรงค์ สุวรรณคีรี รองนายกรัฐมนตรี เปิดเผยภายหลังเป็นประธานการประชุมคณะกรรมการกำกับนโยบายด้านรัฐวิสาหกิจ(กนร.) ว่าในวันที่ 2 ธ.ค.นี้ทางรัฐบาลจะเปิดรับฟังความคิดเห็นเข้าร่วมการทดสอบความสนใจภาคเอกชนในการลงทุน หรือ Market Sounding สำหรับโครงการรถไฟความเร็วสูง จำนวน 2 เส้นทาง ได้แก่ 1. สายตะวันออก กรุงเทพ – ฉะเชิงเทรา – ระยอง และ 2. สายเหนือ กรุงเทพ – เชียงใหม่แก่นักลงทุนทั้งในและต่างประเทศกว่า 300 คน โดยมีนายกรัฐมนตรีกล่าวปาฐกถาพิเศษเพื่อจูงใจนักลงทุน เนื่องด้วยรัฐบาลไทยมีนโยบายในการสนับสนุนให้มีการเพิ่มบทบาทภาคเอกชนสำหรับโครงการของรัฐในรูปแบบ Public Private Partnerships ( PPPs) จึงได้พิจารณาจัดให้มีการทดสอบความสนใจภาคเอกชนในการลงทุน
นายไตรรงค์ กล่าวว่าทาง กนร.ได้เร่งรัดให้การรถไฟแห่งประเทศไทยและกระทรวงคมนาคมเร่งรัดการใช้งบประมาณ 1.7 แสนล้านบาทที่คณะรัฐมนตรี( ครม.)เห็นชอบให้ไปดำเนินการปรับปรุงประสิทธิภาพการให้บริการรถไฟและการดำเนินการก่อสร้างรางคู่ ซ่อมแซมอาณัติสัญญาณ ปรับประสิทธิภาพการบรรทุกขนส่ง ปรับปรุงสถานี หรือการเปลี่ยนไม้หมอน เพื่อให้รถไฟสามารถวิ่งได้เร็วขึ้น 100 กม.ต่อชั่วโมง เป็นต้น 
ทั้งนี้ได้ตั้งคณะกรรมการขึ้นมาชุดหนึ่งโดยมีสำนักงบประมาณ สำนักงานคณะกรรมการเศรษฐกิจและสังคมแห่งชาติ (สศช.) และผู้ทรงคุณวุฒิที่แต่งตั้งเข้าไปเร่งรัดการเบิกจ่าย พร้อมกับให้รายงานความคืบหน้าเป็นระยะถึงแผนพัฒนากิจการรถไฟ ตามแผนพัฒนาที่ ครม.ได้อนุมัติ